Авылга яшь имам кайтты 

	21 октябрьдә Җомга намазы алдыннан Кызыл Октябрь районының Чүмбәлинең икенче мәчетендә бер тарихи вакыйга булып үтте – Россия мөселманнарының Диния нәзарәте һәм мөфтиләр советы рәисе шәех Равил хәзрәт Гайнетдинның фәрманы нигезендә өлкә Диния нәзарәте рәисе Гаяз хәзрәт Закиров ике мәчетле авылга яңа имам итеп Али хәзрәт Алиевны билгеләде һәм шул көннән алып Җомга намазын яшь имамнан гайре беренче мәчеттә Мяксут Искәндәров, ә икенчесендә Мәсум Сибгатуллин укытырга хокуклы, дип тә өстәде.	 Туган авылларын яшь һәм укымыш имамлы итү теләге яңа гына оешып килгән Чүмбәлинең иҗтимагый советы әгъзаларында туа һәм алар шушы планнарын тормышка ашыру нияте белән Россия мөфтиләр советына чыгалар һәм хуплау табалар. Унлап кешедән торган бу иҗтимагый советның рәисе итеп көрәшче-ветеран Рәис Мөҗипов сайланган һәм нәкъ аның имзасы белән рәсми хатлар өлкә һәм Россия Диния нәзарәтләренә юллана да. Али хәзрәт Т.Новгородта туып-үскән, Казанның «Мөхәм-мәдия» мәдрәсәсен тәмамлаган, өч бала әтисе, Мәдәнәдә яшәп, Чүмбәлигә йөреп эшләячәк. Авылның иҗтимагый советы аңа 15 мең сум хезмәт хакы билгеләвен Рәис әфәнде бәян итте һәм мәчет акчасына яшь имамның катнашы булмавын да ассызыклап үтте. 
	Олег ХӨСӘИНОВ	
Туган як

	№ --- | 02.11.2016	


